[{"text_idx": "#000002", "text": "M-SParc yn tanio uchelgais i ddod yn Barc Gwyddoniaeth NetZero cyntaf erbyn 2030."}, {"text_idx": "#000003", "text": "Mae M-SParc, parc gwyddoniaeth cyntaf Cymru, yn mynd i\u2019r afael a\u0302 newid hinsawdd ac yn anelu at fod y Parc Gwyddoniaeth Sero Net cyntaf yn y DU erbyn 2030 Ar o\u0302l sefydlu ei o\u0302l troed carbon eisoes dros y flwyddyn ddiwethaf, mae\u2019r map i Sero Net bellach ar waith ac mae M-SParc yn y cyfnod cyflawni. Mae gan y cwmni uchelgeisiau i arwain y ffordd nid yn unig yn rhanbarthol ond yn genedlaethol ar y ffordd i Sero Net."}, {"text_idx": "#000004", "text": "Dywed Rhodri Daniel, swyddog Carbon Isel yn M-SParc \u201cMae Sero Net yn golygu lleihau a gwrthbwyso\u2019r allyriadau carbon o weithgareddau\u2019r cwmni. Mae\u2019n ymwneud a\u0302 M-SParc fel busnes \u2013 yr adeilad, teithio, nwyddau traul, a\u2019n holl weithredoedd unigol. Bydd dangos ei bod yn bosibl cyrraedd Sero Net yn ysbrydoli nid yn unig ein cymuned o 82 o gwmni\u0308au tenantiaid (rhithwir a chorfforol), ond busnesau bach a chanolig a sefydliadau cyhoeddus ar draws gogledd Cymru a thu hwnt.\u201d"}, {"text_idx": "#000005", "text": "Sefydlwyd ti\u0302m \u2018Egni\u2019 M-SParc i gefnogi\u2019r galw cynyddol am weithgareddau ynni carbon isel yng ngogledd Cymru, ac mae arwain M-SParc i Sero Net yn rhan o\u2019u cylch gorchwyl. Hyd yn hyn, cynhaliwyd adolygiad llawn o\u2019r allyriadau carbon presennol, gosodwyd paneli solar pellach ar y safle ac mae mwy o bwyntiau gwefru cerbydau trydan ar y gweill. Megis cychwyn yw hyn, ac mae map ffordd ar waith i gyflawni nod 2030."}, {"text_idx": "#000006", "text": "Mae\u2019r ti\u0302m hefyd yn mynd a\u0302\u2019r gymuned ar y daith hon. Mewn digwyddiadau a gynhaliwyd yn M-SParc, a hyd yn oed ymhellach i ffwrdd yn yr Eisteddfod Genedlaethol eleni, mae\u2019r Ti\u0302m wedi bod yn annog pobl i ysgrifennu eu \u2018haddewid carbon\u2019 \u2013 gan awgrymu beth y gallent ei wneud i achub y blaned. Lansiwyd eu hymgyrch ddiweddaraf, \u2018Diffodd y Sparc\u2019, ym mis Medi 2022, gan annog tenantiaid M-SParc i ymuno a\u0302 thaith Sero Net 2030. Roedd addewidion yn cynnwys diffodd yr holl blygiau a monitorau ar ddiwedd y diwrnod gwaith, troi rheiddiaduron i lawr yn eu swyddfeydd a gwisgo eu hwdis Diffodd y Sparc yn ystod misoedd y gaeaf!"}, {"text_idx": "#000007", "text": "Ymhellach, mae\u2019r ti\u0302m wedi bod yn cynnig adolygiadau carbon isel wedi\u2019u hariannu\u2019n llawn i gwmni\u0308au yng Ngwynedd a Chonwy, i\u2019w helpu i leihau eu hallyriadau eu hunain. Mae 12 o fusnesau bach a chanolig mewn sectorau mor amrywiol ag atyniadau twristiaeth, orielau celf, a hyd yn oed trefnwyr angladdau wedi cael eu map ffordd eu hunain ar gyfer lleihau eu hallbwn carbon."}, {"text_idx": "#000008", "text": "Mae map ffordd M-SParc 2030 hefyd yn ystyried ffyrdd ymarferol o helpu\u2019r gymuned i frwydro yn erbyn yr argyfwng costau byw. Mae gwn gwres cymunedol ar gael i\u2019w fenthyg gan M-SParc, fel y gall busnesau a\u2019r gymuned weld lle mae gwres yn dianc o\u2019u cartref a gweithredu, a thrwy hynny leihau defnydd a chost ynni Mae hyn wedi cael ei dderbyn yn llwyddiannus iawn, gyda busnesau a\u2019r cyhoedd yn elwa\u2019n aruthrol."}, {"text_idx": "#000009", "text": "Dywedodd Pryderi ap Rhisiart, y Rheolwr Gyfarwyddwr, \u201cFel busnes mae dod yn Sero Net erbyn 2030 yn egwyddor flaenllaw, ac egwyddor graidd arall yw dod a\u0302\u2019n cymuned gyda ni ar y daith hon. Rydyn ni eisiau bod yn arloeswyr yn y maes, defnyddio M-SParc fel labordy byw i brofi a datblygu cynhyrchion newydd a fydd yn mynd a\u0302 ni i Sero Net ac i ysbrydoli sefydliadau a chymunedau ledled Cymru i gyrraedd niwtraliaeth garbon.\u201d"}, {"text_idx": "#000010", "text": "Er mwyn addysgu pobl ymhellach, mae ti\u0302m Egni yn cynnal cyfres o ddigwyddiadau amser cinio fel rhan o\u2019u cyfres Egni. Byddant yn rhannu\u2019r ymchwil a\u2019r prosiectau y maent yn gweithio arnynt mewn seminar ar-lein am hanner awr ar ddydd Mawrth olaf pob mis! "}, {"text_idx": "#000012", "text": "Wythnos Dechnoleg Cymru yn penodi llwyfan digwyddiadau hybrid Cymreig i gynnal uwchgynhadledd ryngwladol"}, {"text_idx": "#000016", "text": "Dylunio a datblygu gan KOPA"}]